02017O0038 — LV — 01.04.2022 — 003.001

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

Grozīta ar:









▼B

EIROPAS CENTRĀLĀS BANKAS PAMATNOSTĀDNE (ES) 2017/2335

(2017. gada 23. novembris)

par kredītu un kredītriska mikrodatu vākšanas procedūrām (ECB/2017/38)







I NODAĻA

VISPĀRĪGI NOTEIKUMI

▼M2

1. pants

Priekšmets un piemērošanas joma

Ar šo pamatnostādni nosaka NCB datu sniegšanas pienākumus, nosūtot ECB saskaņā ar Regulu (ES) 2016/867 (ECB/2016/13) savāktos kredītu datus un darījuma partneru atsauces datus. Ar šo pamatnostādni jo īpaši nosaka:

a) īpašus pienākumus attiecībā uz kredītu datu un darījuma partneru atsauces datu vākšanu un nosūtīšanu;

b) procedūras un standartus šādu datu nosūtīšanai ECB;

c) atbrīvojumus un mazāku datu sniegšanas biežumu attiecībā uz kredītu un darījuma partneru atsauces datu vākšanu, ko veic NCB;

d) sistēmu NCB brīvprātīgai dalībai pasākumos kredītu datu noteiktu apakškopu un saistīto darījuma partneru atsauces datu nosūtīšanai un apmaiņai, lai izveidotu vai uzlabotu atgriezeniskās saiknes ar datu sniedzējiem (tālāk tekstā arī – “AnaCredit atgriezeniskās saiknes sistēma”);

e) datu kvalitātes pārvaldības (DKP) prasības NCB.

▼B

2. pants

Definīcijas

Šajā pamatnostādnē izmantotajiem terminiem ir tāda pati nozīme kā terminiem, kuri definēti Regulā (ES) 2016/867 (ECB/2016/13).

Šajā pamatnostādnē piemēro arī šādas definīcijas:

1) “kredītu dati” ir kredītu un kredītriska mikrodati;

2) “datu sniedzējas dalībvalsts ārvalstu filiāle” jeb “DSD ārvalstu filiāle” ir ārvalstu filiāle, kura ir datu sniedzējas dalībvalsts rezidente un kura ir juridiski pakļauta daļa no kredītiestādes, kas ir citas datu sniedzējas dalībvalsts rezidente;

3) “uzņēmuma galvenais birojs” ir juridiska persona, kuras juridiski pakļauta daļa ir ārvalstu filiāle;

4) “piederības NCB” ir tās datu sniedzējas dalībvalsts NCB, kuras rezidente ir kredītiestāde, kuras juridiski pakļauta daļa ir ārvalstu filiāle;

5) “uzņemošā NCB” ir tās datu sniedzējas dalībvalsts NCB, kuras rezidente ir ārvalstu filiāle;

6) “RIAD kods” ir visu darījuma partneru unikāls darījuma partnera identifikators, NCB sniedzot datus ECB;

7) “kompetentā NCB” ir tās datu sniedzējas dalībvalsts NCB, kuras rezidents ir darījuma partneris, lai noteiktu lomas un atbildību darījuma partneru atsauces datu jomā. ECB uzskata par kompetento NCB attiecībā uz tiem darījuma partneriem, kas nav rezidenti datu sniedzējā dalībvalstī;

8) “iniciatore NCB” ir tās datu sniedzējas dalībvalsts NCB, kura ECB sniedz atsauces datus par darījuma partneriem, kuri ir citas dalībvalsts rezidenti;

9) “izvaddati” ir dati, kurus ECB radījusi kredītu datu un darījuma partnera atsauces datu ietvaros;

10) “Datu kvalitātes pārvaldība” jeb “DKP” ir izvaddatu kvalitātes nodrošināšana, pārbaude un uzturēšana, izmantojot un piemērojot DKP mērķus, DKP parametrus un DKP robežlielumus;

11) “DKP mērķis” ir izvaddatu kvalitātes novērtējuma kritērijs;

12) “DKP parametrs” ir statistisks rādītājs, ar kura palīdzību mēra līmeni, kādā izpildīts noteikts DKP mērķis;

13) “DKP robežlielums” ir tās pārbaudes obligātais līmenis, kura jāveic, lai izpildītu DKP regulējuma prasības DKP mērķim;

▼M1

14) “iesaistītā NCB” ir IV pielikumā norādītā NCB, kas ar minētajā pielikumā noteikto datumu sākusi dalību AnaCredit atgriezeniskās saiknes sistēmā;

15) “saņēmēja NCB” ir iesaistītā NCB, kas saņem ECB atgriezeniskās saiknes datu kopu saskaņā ar 16.d pantu;

16) “obligātā datu kopa” ir kredītu datu un saistīto darījuma partneru atsauces datu obligātā apakškopa, ko saskaņā ar Regulu (ES) 2016/867 (ECB/2016/13) savākušas iesaistītās NCB un ko identificē III pielikumā norādītie datu atribūti;

17) “darba atribūts” ir ECB atgriezeniskās saiknes datu kopas datu atribūts, ko izmanto tikai, lai pārvaldītu un sagatavotu ECB atgriezeniskās saiknes datu kopas un NCB atgriezeniskās saiknes ar datu sniedzējiem, un ko III pielikumā apzīmē kā “darba atribūtu”;

18) “mainīgais atribūts” ir ECB atgriezeniskās saiknes datu kopas datu atribūts, kas nav ietverts obligātajā datu kopā un kas nav darba atribūts;

19) “ECB atgriezeniskās saiknes datu kopa” ir maksimālā kredītu datu un saistīto darījuma partneru atsauces datu apakškopa, ko identificē III pielikumā norādītie datu atribūti un ko saskaņā ar Regulu (ES) 2016/867 (ECB/2016/13) vāc iesaistītās NCB vai 16.d panta 1. punkta vajadzībām – IV pielikumā norādītās NCB, pirms tās kļūst par iesaistītajām NCB;

20) “regulāra nosūtīšana” ir ECB atgriezeniskās saiknes datu kopas regulāra ikmēneša nosūtīšana no ECB saņēmējai NCB atgriezeniskās saiknes vajadzībām saskaņā ar 16.d pantu;

21) “iespējamais debitors” ir juridiska persona vai juridiskas personas daļa, kas ir jebkuras pasaules valsts rezidents un kas piesakās instrumenta saņemšanai datu subjektā;

22) “ad hoc pieprasījums” ir iesaistītās NCB pieprasījums ECB attiecībā uz kredītu datiem un saistītajiem darījuma partneru atsauces datiem par instrumentiem, kas saistīti ar vismaz vienu iespējamo debitoru;

23) “zelta kopija” ir kredītu datu un darījuma partneru atsauces datu oficiālā galvenā versija, ko vāc saskaņā ar Regulu (ES) 2016/867 (ECB/2016/13) un iegūst pēc tam, kad ECB pārbaudījusi, ka šādi dati atbilst minētajā regulā noteiktajiem kvalitātes standartiem;

▼M2

24) “sagatavošanas periods” ir periods starp NCB datu nosūtīšanu ECB saskaņā ar Regulu (ES) 2016/867 (ECB/2016/13) un sagatavošanas cikla noslēgšanu, kā norādīts 19.a pantā minētajā datu sniegšanas kalendārā.

▼B







II NODAĻA

NCB DATU SNIEGŠANAS PIENĀKUMI ATTIECĪBĀ UZ KREDĪTU DATIEM UN DARĪJUMA PARTNERU ATSAUCES DATIEM

3. pants

NCB vispārīgie datu sniegšanas pienākumi attiecībā uz kredītu datiem un darījuma partneru atsauces datiem

NCB apkopo un sniedz ECB kredītu datus un darījuma partneru atsauces datus saskaņā ar Regulas (ES) 2016/867 (ECB/2016/13) I–IV pielikumā noteiktajām shēmām, ievērojot NCB tiesības noteikt atbrīvojumus vai atļaut samazinātu datu sniegšanas biežumu saskaņā ar minētās regulas 16. pantu.

4. pants

NCB specifiskie datu sniegšanas pienākumi, biežums un savlaicīgums

1. NCB nosūta ECB saskaņā ar Regulu (ES) 2016/867 (ECB/2016/13) savāktos kredītu datus un darījuma partneru atsauces datus, kā tas noteikts minētās regulas 13. panta 4.–8. punktā.

2. NCB identificē katru kredītu datu atribūtu, kurš: a) nav piemērojams: tas nozīmē, ka datu atribūts neattiecas uz instrumentu, aizsardzību vai darījuma partneri, uz kuru tas atsaucas; vai b) nav prasīts: tas nozīmē, ka datu atribūts ir skaidri norādīts kā informācija, kuru nav prasīts sniegt saskaņā ar Regulu (ES) 2016/867 (ECB/2016/13), vai tāds, kuru NCB ir nolēmusi nevākt saskaņā ar minēto regulu.

3. NCB nodrošina, ka attiecībā uz katru datu sniegšanas atsauces datumu visi attiecīgie darījuma partneri ir reģistrēti RIAD , un tiem ir darījuma partnera atsauces dati, kas ir derīgi minētajā datu sniegšanas atsauces datumā. Lai gan saskaņā ar Regulas (ES) 2016/867 (ECB/2016/13) 13. panta 8. punktu uz kredītu datiem un darījuma partneru atsauces datiem attiecas viens nosūtīšanas datums, NCB pieliek pienācīgus pūliņus, lai sniegtu darījuma partneru atsauces datu un vajadzības gadījumā reģistrētu darījuma partneri RIAD vismaz vienu dienu pirms attiecīgo kredītu datu nosūtīšanas.

5. pants

Faktiskie datu sniedzēji

1. NCB identificē un pārskata faktiskos datu sniedzējus, pamatojoties uz: a) “faktisko datu sniedzēju” definīciju Regulas (ES) 2016/867 (ECB/2016/13) 3. pantā: b) atbrīvojumiem, kurus NCB piešķīrusi saskaņā ar Regulas (ES) 2016/867 (ECB/2016/13) 16. pantu, ņemot vērā kopējo kredītu atlikumu visiem sektoriem, par kuru dati NCB sniegti attiecībā uz decembra beigām iepriekšējā kalendāra gadā saskaņā ar Eiropas Centrālās bankas Regulu (ES) Nr. 1071/2013 (ECB/2013/33) ( 1 ); c) informāciju, kuru datu sniedzēji snieguši NCB par jebkuru apvienošanos, sadalīšanos vai reorganizāciju, kura varētu ietekmēt to statistisko pienākumu izpildi; d) jebkuru attiecīgo NCB vienošanos, kuras mērķis ir novērst divkāršu datu sniegšanu par ārvalstu filiālēm saskaņā ar Regulas (ES) 2016/867 (ECB/2016/13) 6. panta 3. punktu un 16. panta 3. punktu; e) jebkuru attiecīgo NCB vienošanos par pienākumu sadali attiecībā uz DSD ārvalstu filiālēm saskaņā ar šīs pamatnostādnes 6. pantu.

2. Neierobežojot tādu jaunu datu sniedzēju iekļaušanu faktiskajos datu sniedzējos, kuri izveidoti datu sniedzējās dalībvalstīs pēc pirmās datu sniegšanas saskaņā ar Regulu (ES) 2016/867 (ECB/2016/13), NCB pārbauda minētās regulas 16. pantā noteikto nosacījumu izpildi attiecībā uz atbrīvojumu piešķiršanu vai atsaukšanu. NCB šo pārbaudi veic katra gada pirmajā ceturksnī, pamatojoties uz faktisko datu sniedzēju statusu iepriekšējā gada decembrī. NCB var nolemt to atlikt līdz 2021. gada pirmajam ceturksnim.

3. NCB nodrošina, ka attiecībā uz katru datu sniegšanas atsauces datumu RIAD tiek reģistrēti šādi darījuma partneri: a) datu sniedzēji saskaņā ar Regulas (ES) 2016/867 (ECB/2016/13) 1. panta 8. punktu, kas ir tās datu sniedzējas dalībvalsts rezidenti, kurā atrodas NCB; b) datu subjekti, kas ir a) apakšpunktā minēto datu sniedzēju ārvalstu filiāles saskaņā ar Regulas (ES) 2016/867 (ECB/2016/13) 1. panta 9. punktu; c) datu subjektu, kas minēti b) apakšpunktā, galvenie biroji.

NCB šos darījuma partnerus reģistrē, tiklīdz tie atbilst kritērijiem, lai kļūtu par: i) datu sniedzēju, ii) datu subjektu vai iii) datu subjekta galveno biroju, un vienmēr pirms pirmā datu sniegšanas atsauces datuma, pēc kura tie atbilst kritērijiem, lai kļūtu par šādu darījuma partneri.

4. NCB nodrošina, ka attiecībā uz katru datu sniegšanas atsauces datumu RIAD tiek reģistrēta šāda informācija: a) attiecības starp datu subjektu un juridisko personu, kuras daļa ir datu subjekts; ▼M2 b) atsauces datums, kurā AnaCredit tiek paziņoti ar datu subjektiem saistītie kredītu dati un darījuma partneru atsauces dati; ▼B c) piemērojamie atbrīvojumi, norādot, vai: i) atbrīvojums piešķirts saskaņā ar Regulas (ES) 2016/867 (ECB/2016/13) 16. panta 1. punktu; ii) atbrīvojums aptver visas datu sniegšanas prasības, kas definētas Regulas (ES) 2016/867 (ECB/2016/13) 16. panta 1. punktā; vai iii) atbrīvojums piešķirts ārvalstu filiālēm saskaņā ar attiecīgo NCB vienošanos, lai novērstu divkāršu datu sniegšanu saskaņā ar Regulas (ES) 2016/867 (ECB/2016/13) 6. panta 3. punktu un 16. panta 3. punktu; d) apstiprinājums tam, ka NCB nolēmusi nevākt informāciju saskaņā ar Regulas (ES) 2016/867 (ECB/2016/13) 6. panta 4. punktu; e) apstiprinājums tam, ka tiek piemērots pienākums sniegt tikai ceturkšņa kredītu datus saskaņā ar Regulas (ES) 2016/867 (ECB/2016/13) 16. panta 2. punktu; un f) apstiprinājums tam, ka datu subjektam jāsniedz tikai darījuma partneru riska ceturkšņa dati saskaņā ar Regulas (ES) 2016/867 (ECB/2016/13) I pielikuma 2. veidni.

5. Piederības NCB reģistrē RIAD savu lēmumu nevākt Regulas (ES) 2016/867 (ECB/2016/13) I pielikuma 1. veidnē norādītos datu atribūtus par ārvalstu filiāli vai vākt tikai daļu no tiem no juridiskās personas, kuras daļa ir šī ārvalstu filiāle, ja šādus instrumentus tur vai apkalpo ārvalstu filiāle, kas ir rezidente citā datu sniedzējā dalībvalstī, saskaņā ar minētās regulas 6. panta 3. punkta a) apakšpunktu.

6. Uzņemošā NCB reģistrē RIAD savu lēmumu nevākt Regulas (ES) 2016/867 (ECB/2016/13) I pielikuma 2. veidnē norādītos datu atribūtus vai vākt tikai daļu no tiem no ārvalstu filiāles, kura ir daļa juridiskas personas, kas ir rezidente citā datu sniedzējā dalībvalstī, saskaņā ar Regulas (ES) 2016/867 (ECB/2016/13) 6. panta 3. punkta b) apakšpunktu.

7. Attiecīgā NCB informē ECB par procedūrām, kas saskaņā ar Regulas (ES) 2016/867 (ECB/2016/13) 15. pantu plānotas, lai pildītu minētajā regulā noteiktās statistikas datu sniegšanas prasības apvienošanās, sadalīšanas vai reorganizācijas gadījumā, kurā iesaistīts viens vai vairāki datu sniedzēji un kura varētu ietekmēt šo datu sniedzēju statistikas datu sniegšanas prasību izpildi.

6. pants

Pienākumu sadale attiecībā uz DSD ārvalstu filiālēm

1. Ja gan juridiskā persona, gan tās ārvalstu filiāles ir rezidentes citās datu sniedzējās dalībvalstīs, NCB pieliek pienācīgas pūles, lai novērstu vienu datu divkāršu sniegšanu saskaņā ar Regulas (ES) 2016/867 (ECB/2016/13) 6. panta 3. punktu, koordinējot minētās regulas I pielikuma 1. un 2. veidnē minēto datu atribūtu vākšanu no attiecīgā datu sniedzēja un tā ārvalstu filiālēm.

2. Šīs pamatnostādnes II pielikumā noteikta to NCB pienākumu sadale, kuras, ņemot vērā datu sniedzējiem piešķirtos atbrīvojumus, ECB sniedz kredītu datus un darījuma partneru atsauces datus par DSD ārvalstu filiālēm.

3. Piederības NCB un uzņemošā NCB, kuras iesaistītas datu vākšanā no DSD ārvalstu filiāles, var vienoties par kredītu datu un darījuma partneru atsauces datu sniegšanas ECB pienākumu atšķirīgu sadali, tam gūstot virsroku pār pienākumu sadali, kas noteikta šīs pamatnostādnes II pielikumā, ievērojot 4. punktu. Saskaņā ar šādu vienošanos piederības NCB vai uzņemošā NCB informē ECB un reģistrē RIAD šādu informāciju: a) NCB, kura atbild par Regulas (ES) 2016/867 (ECB/2016/13) I pielikuma 1. veidnē noteiktās informācijas nosūtīšanu ECB; un b) NCB, kura atbild par Regulas (ES) 2016/867 (ECB/2016/13) I pielikuma 2. veidnē noteiktās informācijas nosūtīšanu ECB.

Abas NCB reģistrē RIAD atbilstošos darījuma partneru atsauces datus.

4. Vienošanās par atšķirīgu Regulas (ES) 2016/867 (ECB/2016/13) I pielikuma 1. un 2. veidņu nosūtīšanas pienākuma sadali nevar būt par pamatu mazāka apjoma kredītu datu nosūtīšanai ECB nekā tiktu nosūtīts saskaņā ar II pielikumā noteikto kārtību, neierobežojot NCB lēmumu nevākt noteiktus datu atribūtus saskaņā ar minētās regulas 7. pantu.

▼M1

5. Ja starp divām attiecīgajām NCB noslēgta vienošanās saskaņā ar Regulas (ES) 2016/867 (ECB/2016/13) 6. panta 3. punktu, kuras rezultātā tikai viena no tām vāc un nosūta visus datus (1.un 2. veidni) no DSD ārvalstu filiāles uz ECB, tad: a) Lai novērstu datu divkāršu sniegšanu, NCB, kura nesūta datus uz ECB, var nolemt nevākt datus no DSD ārvalstu filiāles saskaņā ar Regulas (ES) 2016/867 (ECB/2016/13) 8. panta 5. punktu un 16. panta 3. punktu; b) ECB nosūta datus, kas nodoti saistībā ar DSD ārvalstu filiāli, NCB, kura nesūta datus ECB, izmantošanai saskaņā ar Regulas (ES) 2016/867 (ECB/2016/13) 10. panta 1. punktu; un c) uzskata, ka NCB, kas nosūta datus no DSD ārvalstu filiāles ECB, neliedz piekļuvi šiem datiem citai NCB, kas nenosūta datus ECB atgriezeniskās saiknes vajadzībām saskaņā ar šīs pamatnostādnes 16.e pantu.

▼B

7. pants

Kredītu datu un darījuma partneru atsauces datu nosūtīšanas pārejas noteikumi

1. Ja NCB saskaņā ar Regulas (ES) 2016/867 (ECB/2016/13) 19. pantu īsteno savas tiesības atlikt kredītu datu, kas attiecas uz visiem datu sniegšanas atsauces datumiem pirms 2019. gada 1. februāra, pirmo nosūtīšanu ECB, pirmā nosūtīšana notiek ne vēlāk kā 2019. gada 31. martā.

2. Neierobežojot Regulas (ES) 2016/867 (ECB/2016/13) 2. panta 2. punktu, ja NCB piemēro 1. punktā minēto pārejas noteikumu attiecībā uz kredītu datiem, tā var atlikt darījuma partneru atsauces datu pirmo nosūtīšanu ECB ar nosacījumu, ka tā šādus datus nosūta ECB sešus mēnešus pirms kredītu datu pirmās nosūtīšanas un jebkurā gadījumā ne vēlāk kā 2018. gada 30. septembrī.

3. Neierobežojot Regulas (ES) 2016/867 (ECB/2016/13) 19. pantu, NCB reģistrē RIAD savu lēmumu līdz 2018. gada 30. jūnijam atlikt kredītu datu pirmo nosūtīšanu ECB. Gadījumā, ja NCB nepieciešams atlikt pirmo nosūtīšanu, šādu informāciju var atjaunināt pirms notikusi pirmā kredītu datu un darījuma partneru atsauces datu sniegšana.

4. Saistībā ar mēneša un ceturkšņa kredītu datu pirmo sniegšanu NCB līdz 2018. gada 31. martam informē ECB par to attiecīgajiem izvēlētajiem faktiskajiem datu sniedzējiem, šo informāciju reģistrējot RIAD .







III NODAĻA

SPECIFISKI DATU SNIEGŠANAS PIENĀKUMI SAISTĪBĀ AR DARĪJUMA PARTNERU ATSAUCES DATIEM RIAD

8. pants

Darījuma partneru identifikācija RIAD

1. Katru rezidentu vai nerezidentu darījuma partneri, kura datus sniedz NCB, tās identificē ar unikālu RIAD kodu, ņemot vērā šajā pamatnostādnē noteiktos nosacījumus.

2. NCB veic visus iespējamos pasākumus, lai attiecīgos darījuma partnerus pareizi identificētu RIAD un neatkarīgo no to rezidences valsts uz šādiem darījuma partneriem atsauktos, izmantojot attiecīgo RIAD kodu. To piemēro arī tad, ja NCB izmanto tikai Regulas (ES) 2016/867 (ECB/2016/13) I pielikuma 2. veidni, lai vāktu un nosūtītu ECB kredītu datus un darījuma partneru atsauces datus gadījumos, kuros cita NCB izmanto minētās regulas I pielikuma 1. veidni, lai vāktu un nosūtītu datus par to pašu darījuma partneri, un gadījumos, kuros datu sniedzējiem piešķirti daļēji atbrīvojumi.

3. NCB izmanto pareizos RIAD kodus, lai laika gaitā konsekventi atsauktos uz visiem darījuma partneriem, un pārmaiņu gadījumā tos savlaicīgi atjaunina, piemēram, gadījumos, kuros kompetentā NCB pagaidu kodu aizstāj ar oficiālu RIAD kodu.

4. NCB var pieprasīt datu sniedzējiem izmantot darījuma partneru identifikatoru konkrētu kopumu. Regulas (ES) 2016/867 (ECB/2016/13) IV pielikums nosaka, ka attiecīgā NCB var atļaut datu sniedzējiem izmantot datu sniedzējam raksturīgu darījuma partnera identifikatoru, lai atsauktos uz darījuma partneriem pirmajā datu nosūtīšanā. Šādā gadījumā NCB, kura izmanto Regulas (ES) 2016/867 (ECB/2016/13) I pielikuma 1. veidni, lai vāktu kredītu datus un darījuma partneru atsauces datus, izstrādā dažādo darījuma partneru identifikatoru, kurus datu sniedzēji izmanto, lai atsauktos uz vienu darījuma partneri, plānu un atbilstošu RIAD kodu, kuru izmantos sekundārajā nosūtīšanā.

5. NCB nodrošina, ka visi darījuma partneri, kas saistīti ar AnaCredit iekļautajiem instrumentiem, neatkarīgi no paša darījuma partnera lomas un rezidences valsts, ir iekļauti RIAD attiecīgajā datu sniegšanas atsauces datumā. NCB pieliek pienācīgus pūliņus, lai jaunu darījuma partneri reģistrētu RIAD vismaz vienu dienu pirms ECB tiek nosūtīti kredītu dati par instrumentiem, ar kuriem saistīts darījuma partneris.

9. pants

Darījuma partneru atsauces datu nosūtīšana RIAD

1. NCB sniedz ECB darījuma partneru atsauces datus saskaņā ar darījuma partneru atsauces datu kopumu Regulas (ES) 2016/867 (ECB/2016/13) I pielikuma 1. veidnē un III pielikuma 2. un 3. tabulā.

2. NCB var iegūt darījuma partneru atsauces datus, t. sk. identifikatorus, no attiecīgajiem datu sniedzējiem vai ar saprašanās memorandu palīdzību, kas noslēgti ar nacionālajiem statistikas institūtiem, nacionālajām kompetentajām iestādēm un citām nacionālajām iestādēm, ar nosacījumu, ka šādu informāciju var izmantot Padomes Regulā (EK) Nr. 2533/98 ( 2 ) definētajām vajadzībām.

3. NCB atjaunina ECB nosūtītos darījuma partneru atsauces datus tiklīdz tām kļūst zināms par pārmaiņām vienā vai vairākos datu atribūtos. Tas gan uz darījuma partneriem, kas ir rezidenti, gan darījuma partneriem, kas ir nerezidenti.

4. Lai gan NCB var nolemt nevākt noteiktus darījuma partneru atsauces datu atribūtus no individuāliem datu sniedzējiem, piemēram, ja atribūts apzīmēts ar “N” Regulas (ES) 2016/867 (ECB/2016/13) III pielikuma 2. un 3. tabulā, saskaņā ar Regulas (ES) 2016/867 (ECB/2016/13) 9. panta 1. punktu, NCB neatkarīgi no paša darījuma partnera lomas un rezidences valsts vienmēr paziņo RIAD Juridiskās personas identifikatoru (JPI). Ja darījuma partnerim nav piešķirts JPI, NCB paziņo nacionālo identifikatoru no nacionālo identifikatoru saraksta, kas publicēts ECB interneta vietnē kā AnaCredit datu sniegšanas rokasgrāmatas pielikums.

5. Papildus Regulā (ES) 2016/867 (ECB/2016/13) prasītajiem obligātajiem iestādes identifikatoriem NCB paziņo RIAD par jebkuriem citiem nacionālajiem identifikatoriem attiecībā uz konkrēto darījuma partneri ar nosacījumu, ka šo informāciju var izmantot saskaņā ar Regulā (EK) Nr. 2533/98 noteikto konfidencialitātes režīmu.

6. NCB netiek prasīts sniegt RIAD darījuma partneru atsauces informāciju, ja darījuma partneris iekļauts starptautisko organizāciju sarakstā, kas publicēts ECB interneta vietnē kā AnaCredit datu sniegšanas rokasgrāmatas pielikums un kuru ECB regulāri atjaunina sadarbībā ar NCB. Šādos gadījumos NCB izmanto tikai pareizo RIAD kodu, lai, nosūtot kredītu datus ECB, identificētu starptautisko organizāciju. Tas attiecas arī uz darījuma partneriem MFI sarakstā, izņemot gadījumus, kuros darījuma partneris ir debitors, šādos gadījumos NCB ievērojot vispārīgās datu sniegšanas prasības attiecībā uz darījuma partneru atsauces datiem.

10. pants

NCB atbildība par RIAD reģistrēto rezidentu darījuma partneru identifikāciju

1. NCB atbild par visu rezidentu darījuma partneru unikālu identifikāciju RIAD un veic visus iespējamos pasākumus, lai novērstu divus vai vairākus atsevišķus ierakstus RIAD par vienu rezidentu darījuma partneri.

2. Sīki izstrādāta informācija par pasākumiem, kurus veic NCB, lai nodrošinātu darījuma partneru unikālu identifikāciju RIAD un to atsauces datu pārvaldību, ir izklāstīta I pielikumā.

3. Pēc tam, kad rezidents darījuma partneris reģistrēts RIAD ar pagaidu RIAD kodu, kompetentā NCB ne vēlāk kā otrā mēneša pēdējā darbdienā pēc tam, kad tā no centrālā identifikācijas pakalpojuma saņēmusi iespējamo dublikātu sarakstu, izvērtē, vai jaunais pagaidu darījuma partneris ir pastāvoša rezidenta darījuma partnera dublikāts vai tiešām jauns darījuma partneris. Pirmajā gadījumā, t. i., gadījumā, kurā pastāv atbilstība, kompetentā NCB no piedāvātā saraksta izvēlas atbilsmi, kurai tā dod priekšroku, tā padarot nederīgu (“iesaldējot”) jauno pagaidu darījuma partneri par labu esošajam rezidentam darījuma partnerim (“aktuālajam” darījuma partnerim). Pēdējā gadījumā, t. i., gadījumā, kurā nav atbilstības, kompetentā NCB jaunajam pagaidu darījuma partnerim piešķir oficiālu RIAD kodu.

4. Novēršot dublēšanos, NCB vispirms izskata gadījumus, kuri saistīti ar jaunajiem pagaidu rezidentiem darījuma partneriem ar lielākajiem riska darījumiem saskaņā ar ECB sniegtajiem kredītu datiem.

5. NCB izmanto visu nacionālā līmenī pieejamo informāciju, lai ciktāl iespējams nodrošinātu, ka atsauces informācija par RIAD reģistrētajiem rezidentiem darījuma partneriem ir pilnīga, precīza un atjaunota. Šajā nolūkā NCB izvērtē visus uzticamos informācijas avotus ar nosacījumu, ka šāda informācija var tikt izmantota saskaņā ar konfidencialitātes režīmu, kas noteikts Regulā (EK) Nr. 2533/98, lai iekļautu RIAD labāko iespējamo atsauces informāciju par visiem attiecīgajiem darījuma partneriem.

6. Gadījumā, ja darījuma partneri ir rezidenti valstī, kurā nav kompetentās NCB, kura varētu sniegt darījuma partneru atsauces datus, ECB nodrošina šādu darījuma partneru unikālo identifikāciju un atsauces datus, pieliekot pienācīgus pūliņus, pamatojoties uz pieejamo informāciju un veicot pasākumus, kurus šī pamatnostādnes I pielikumā prasīts veikt kompetentajai NCB/ECB. To darot, ECB vispirms rīkojas gadījumos, kuri saistīti ar darījuma partneriem ar lielākajiem riska darījumiem saskaņā ar AnaCredit pieejamo informāciju.

7. Attiecībā uz katru darījuma partneri RIAD aprēķina katra datu atribūta autoritatīvu ierakstu atbilstoši iepriekšnoteiktiem sakārtošanas noteikumiem, nosakot visu iespējamo kandidātu avotu prioritāti. Ja ECB definētie standarta sakārtošanas noteikumi (visu iespējamo avotu prioritātes noteikšana) netiek uzskatīti par piemērotiem, NCB definē un rakstiski paziņo ECB sakārtošanas noteikumus, kuri RIAD jāpiemēro, lai aprēķinātu visu rezidentu darījuma partneru atsauces datu autoritatīvu ierakstu. Kompetentā NCB var noteikt atšķirīgu metodi katram darījuma partneru atsauces datu atribūtam un var periodiski mainīt šo metodi, ja tā to uzskata par nepieciešamu.

8. NCB nodrošina, ka nacionālo identifikatoru saraksts un juridisko formu saraksts, kas kā AnaCredit datu sniegšanas rokasgrāmatas pielikums publicēti ECB interneta vietnē, tiek atjaunināti attiecībā uz to dalībvalsti. NCB rakstiski un savlaicīgi informē ECB par pārmaiņām, kas tiek uzskatītas par nepieciešamām.







IV NODAĻA

DATU NOSŪTĪŠANAS RIAD PROCEDŪRAS UN STANDARTI

11. pants

RIAD koda piešķiršana

1. Pirmās reģistrācijas RIAD laikā NCB piešķir oficiālu RIAD kodu katram rezidentam darījuma partneriem un pagaidu RIAD kodu nerezidentiem darījuma partneriem nepieciešamajā formātā.

2. NCB nodrošina, ka RIAD kodi, kurus tās piešķir rezidentiem un nerezidentiem darījuma partneriem ir ekskluzīvi, t. i., tie netiek saistīti ar vairāk nekā vienu darījuma partneri, un netiek mainīti laika gaitā.

3. NCB atbild par oficiāla RIAD koda piešķiršanu visiem rezidentiem darījuma partneriem, kurus iniciatore NCB vai ECB sākotnēji reģistrējusi RIAD ar pagaidu RIAD kodu.

4. ECB informē datu sniedzēju dalībvalstu NCB, ja kāda darījuma partnera RIAD kods mainās, neatkarīgi no tā rezidences valsts. NCB izmanto aktuālo RIAD kodu visiem darījuma partneriem no datuma, kurā tiek nosūtīti piemērojamie kredītu dati un darījuma partneru atsauces dati.

12. pants

Nosūtīšanas standarti saistībā ar RIAD

1. NCB darījuma partneru atsauces datus ECB nosūta, izmantojot RIAD . Regulāru informācijas augšupielādi organizē ar failu nosūtīšanas palīdzību, izmantojot ECBS standarta iespējas. Alternatīvi attiecībā uz nelieliem apjomiem NCB var apstrādāt saņemšanas apstiprinājumus vai atjaunināt atribūtus tiešsaistē.

2. Lai samazinātu kļūdas darbībā un nodrošinātu RIAD sniegto atjauninājumu precizitāti un konsekvenci, pirms datu nosūtīšanas uz ECB NCB veic datu pārbaudes, salīdzinot attiecīgās datu apmaiņas specifikācijas.

▼M2

13. pants

Saņemšanas un kļūdu apstiprinājumi

1. Saņemot 12. pantā minētos atjauninājumus, ECB veic pārbaudes, lai nekavējoties apstiprinātu sniegtās informācijas kvalitāti, un sniedz NCB Eiropas Centrālās bankas Pamatnostādnes (ES) 2018/876 (ECB/2018/16) ( 3 ) 9. pantā minētos saņemšanas un kļūdu apstiprinājumus.

2. NCB nodrošina, ka labojumi tiek nosūtīti ECB saskaņā ar 19. pantu.

▼B

14. pants

Darījuma partneru atsauces datu pirmā nosūtīšana RIAD

1. NCB nosūta ECB darījuma partneru atsauces datu pirmo kopumu ne vēlāk kā sešus mēnešus pirms pirmās kredītu datu nosūtīšanas saskaņā ar Regulas (ES) 2016/867 (ECB/2016/13) 2. panta 2. punktu un pieliek pienācīgus pūliņus, lai to izdarītu pirms attiecīgā termiņa, kas noteikts šīs pamatnostādnes 7. panta 2. punktā.

2. Attiecībā uz darījuma partneru atsauces datu pirmās nosūtīšanas saskaņā ar 1. punktu saturu NCB nosūta vismaz darījuma partneru atsauces datus, kas pamatojoties uz pieejamo informāciju, var tikt pamatoti uzskatīti par nozīmīgiem.

3. Uz darījuma partneru atsauces datu pirmo nosūtīšanu uz ECB saskaņā ar 1. punktu attiecas Regulas (ES) 2016/867 (ECB/2016/13) V pielikumā noteiktie obligātie kopējie datu nosūtīšanas un konceptuālās atbilstības un korekciju standarti.

4. Ja piemērojams, NCB sniegtais darījuma partneru atsauces datu pirmais kopums ietver šādus datu atribūtus: a) darījuma partnera identifikators (RIAD kods); b) JPI; c) ja JPI nav pieejams: nacionālo identifikatoru no nacionālo identifikatoru saraksta, kuru publicē ECB interneta vietnē, ko veido divi dažādi mainīgie, proti: identifikatora veids (vai, ja nepieciešams, tā apraksts) un attiecīgais kods (ja vien identifikatora veids nav “nav piemērojams”); d) nosaukums; e) adrese: valsts; f) adrese: pilsēta/ciemats; g) adrese: iela; h) juridiskā forma; i) institucionālais sektors.

5. To atsauces datu atribūtu faktiskais saraksts, kurus NCB sniedz par katru darījuma partneri pirmajā darījuma partneru atsauces datu nosūtīšanā uz RIAD , var atšķirties atkarībā no dažādu atribūtu piemērojamības konkrētai darījuma partnera lomai un kategorijai, kā aprakstīts Regulas (ES) 2016/867 (ECB/2016/13) III pielikuma 2. un 3. tabulā.







V NODAĻA

NCB VĀKTIE KREDĪTU UN DARĪJUMA PARTNERU ATSAUCES DATI

15. pants

Atbrīvojumi un samazināts datu sniegšanas biežums

1. Regulas (ES) 2016/867 (ECB/2016/13) 16. panta 1. un 2. punkta vajadzībām, aprēķinot visu sektoru kopējo kredītu atlikumu, par kuru datus saskaņā ar Regulu (ES) Nr. 1071/2013 (ECB/2013/33) snieguši visi datu sniedzējas dalībvalsts rezidenti datu sniedzēji, NCB ņem vērā tikai visu to datu sniedzēju kopējos kredītu atlikumus, kuri iekļauti faktiskajos datu sniedzējos, kā noteikts Regulas (ES) 2016/867 (ECB/2016/13) 3. panta 1. punktā, t. sk. visu to datu sniedzēju kopējos kredītu atlikumus, kuriem piešķirts atbrīvojums. Šaubu novēršanai NCB neņem vērā to ārvalstu filiāļu kopējos kredītu atlikumus, kuras nav attiecīgās NCB datu sniedzējas dalībvalsts rezidentes.

2. Regulas (ES) 2016/867 (ECB/2016/13) 16. panta 2. punkta vajadzībām, atļaujot mazajiem datu sniedzējiem par datu sniegšanas atsauces datumiem pirms 2021. gada 1. janvāra mēneša kredītu datu vietā sniegt ceturkšņa kredītu datus, NCB ņem vērā šādu datu sniedzēju apkopoto devumu: a) mazie datu sniedzēji, kuriem piešķirts atbrīvojums saskaņā ar Regulas (ES) 2016/867 (ECB/2016/13) 16. panta 1. punktu; un b) datu sniedzēji, kuriem atļauta ceturkšņa datu sniegšana saskaņā ar Regulas (ES) 2016/867 (ECB/2016/13) 16. panta 2. punktu, kopējā kredītu atlikumā, par kuru datus saskaņā ar Regulu (ES) Nr. 1071/2013 (ECB/2013/33) snieguši visi datu sniedzējas dalībvalsts rezidenti datu sniedzēji, un nodrošina, ka šāds apkopotais devums nepārsniedz 4 %.

3. Saskaņā ar Regulas (ES) 2016/867 (ECB/2016/13) 6. panta 3. punktu un 16. panta 3. punktu attiecīgā NCB var piešķirt atbrīvojumus datu sniedzējiem, kas ir DSD ārvalstu filiāles, ciktāl NCB no citiem avotiem saņem datus, kuru kvalitāte un savlaicīgums atbilst minētās regulas 14. panta 3. punktā prasītajam. NCB tiesības piešķirt šādus atbrīvojumus ir atkarīgas no attiecīgo NCB koordinācijas, kur pamatojas uz vienošanos par divkāršas datu sniegšanas novēršanu saskaņā ar šīs pamatnostādnes 6. pantu. Šaubu novēršanai jebkurš datu sniedzējs, kuram piešķirts atbrīvojums saskaņā ar 16. panta 3. punktu, netiek uzskatīts par mazo datu sniedzēju, kuram piešķirts atbrīvojums saskaņā ar 16. panta 1. punktu, vai mazo datu sniedzēju, kurš var sniegt ceturkšņa vai mēneša datus saskaņā ar 16. panta 2. punktu.

4. Īstenojot savas tiesības saskaņā ar Regulas (ES) 2016/867 (ECB/2016/13) 16. panta 1. punktu, attiecīgā NCB var piešķirt tādus atbrīvojumus mazajiem datu sniedzējiem, kuri aptver dažas vai visas datu sniegšanas prasības, t. sk. tās, kuras attiecas tikai uz konkrētiem datu subjektiem, kas ir daļa no datu sniedzēja, kurš ir juridiska persona.

16. pants

Sadarbība ar kompetentajām iestādēm

1. Gadījumos, kuros visus vai daļu no Regulā (ES) 2016/867 (ECB/2016/13) aprakstītajiem datiem var iegūt no kompetentajām iestādēm, kas nav NCB, un ja šos datus var izmanto Regulā (EK) Nr. 2533/98 noteiktajā apjomā un nolūkā, NCB var izveidot atbilstošus sadarbības mehānismus ar šīm iestādēm, lai nodrošinātu pastāvīgu struktūru šādu datu saņemšanai.

2. NCB nodrošina, ka pirms 1. punktā minētie datu nosūtīšanas ECB tie atbilst Regulā (ES) 2016/867 (ECB/2016/13) noteiktajām prasībām.

▼M1







Va NODAĻA

ANACREDIT ATGRIEZENISKĀS SAIKNES SISTĒMA

16.a pants

Dalība un dalības izbeigšana AnaCredit atgriezeniskās saiknes sistēmā

1. NCB var brīvprātīgi piedalīties AnaCredit atgriezeniskās saiknes sistēmā. NCB, kas norādītas IV pielikumā, kļūst par iesaistītajām NCB šīs pamatnostādnes vajadzībām ar minētajā pielikumā noteikto datumu.

2. NCB, kas nav norādīta IV pielikumā, var lūgt dalību AnaCredit atgriezeniskās saiknes sistēmā, iesniedzot ECB Padomei iepriekšēju rakstisku paziņojumu, kurā norādīts datums, ar kuru tā ierosina kļūt par iesaistīto NCB. NCB iekļauj IV pielikuma sarakstā, veicot tehniskus grozījumus minētajā pielikumā un, ja nepieciešams, III pielikumā saskaņā ar 20. pantu.

Šā punkta vajadzībām tehnisks grozījums ir NCB nosaukuma un datuma, ar kuru tā kļūst par iesaistīto NCB, iekļaušana IV pielikumā un, ja nepieciešams, to datu atribūtu specifikācija ECB atgriezeniskās saiknes datu kopā III pielikumā, attiecībā uz kuriem NCB nepiekrīt apmainīties ar saistītajiem datiem, lai nodrošinātu atgriezeniskās saiknes datu sniedzējiem saskaņā ar 16.c pantu.

3. Iesaistītā NCB var lūgt veikt izmaiņas tās 2. punkta otrajā daļā minētajā datu atribūtu specifikācijā. Izmaiņas stājas spēkā pēc tehniska grozījuma veikšanas III pielikumā saskaņā ar 20. pantu.

4. Iesaistītā NCB var lūgt izbeigt tās dalību AnaCredit atgriezeniskās saiknes sistēmā, ne mazāk kā 90 dienas iepriekš iesniedzot rakstisku paziņojumu ECB Padomei. Dalības izbeigšana stājas spēkā pēc tehniska grozījuma veikšanas IV pielikumā un, ja nepieciešams, III pielikumā saskaņā ar 20. pantu. Dalības izbeigšana neierobežo citu NCB tiesību un pienākumu, kas pastāv datumā vai pirms datuma, kurā stājas spēkā izbeigšana, turpmāku spēkā esamību un izpildi.

16.b pants

Prasības dalībai AnaCredit atgriezeniskās saiknes sistēmā

Saskaņā ar AnaCredit atgriezeniskās saiknes sistēmu iesaistītajām NCB ir pienākums:

a) piekrist, ka saņēmējas NCB saviem datu sniedzējiem rezidentiem atgriezeniskās saiknes vajadzībām sniedz vismaz obligāto datu kopu;

b) īstenot pasākumus, lai atgriezeniskajā saiknē, ko nodrošina datu sniedzējiem rezidentiem, iekļautu vismaz kredītu datus un darījuma partneru atsauces datus, kas atbilst datu atribūtiem obligātajā datu kopā attiecībā uz jebkuru instrumentu, kas saistīts ar debitoru vai iespējamo debitoru. NCB, kas neatbilst šīm prasībām, nepiedalās AnaCredit atgriezeniskās saiknes sistēmā.

16.c pants

Mainīgajiem atribūtiem atbilstošo datu sniegšana

1. Iesaistītā NCB var pēc saviem ieskatiem nolemt nedot piekrišanu tam, ka datos, ko atgriezeniskās saiknes vajadzībām saņēmējas NCB sniedz saviem datu sniedzējiem rezidentiem, saņēmējas NCB iekļauj kādu no mainīgajiem atribūtiem. Iesaistīto NCB lēmumi norādīti III pielikumā. Saņēmēja NCB šādus mainīgos atribūtus nedrīkst iekļaut datos, ko tā atgriezeniskās saiknes vajadzībām sniedz saviem datu sniedzējiem rezidentiem.

2. Ja iesaistītā NCB nolemj nedot piekrišanu tam, ka datos, ko atgriezeniskās saiknes vajadzībām saņēmējas NCB sniedz saviem datu sniedzējiem rezidentiem, saņēmējas NCB iekļauj vienu vai vairākus mainīgos atribūtus, iesaistītā NCB saviem datu sniedzējiem nenodrošina līdzvērtīgu datu kopumu, ko savākušas citas iesaistītās NCB.

3. Ievērojot 1. un 2. punktu, saņēmēja NCB pēc saviem ieskatiem var nolemt iekļaut vai izslēgt jebkuru mainīgo atribūtu datos, kas tiek sniegti tās datu sniedzējiem rezidentiem.

4. Ja NCB saskaņā ar šīs pamatnostādnes 6. pantu atbild par kredītu datu un darījuma partneru atsauces datu sniegšanu ECB attiecībā uz DSD ārvalstu filiāli, mainīgajiem atribūtiem atbilstošos datus saistībā ar šo DSD ārvalstu filiāli atgriezeniskās saiknes vajadzībām datu sniedzējam rezidentam var sniegt iesaistītā NCB dalībvalstī, kurā DSD ārvalstu filiāle ir rezidente, vai iesaistītā NCB dalībvalstī, kurā atrodas DSD ārvalstu filiāles galvenais birojs.

16.d pants

ECB veiktā datu nosūtīšana

▼M2

1. Pirms attiecīgā IV pielikumā minētā dalības sākuma datuma ECB katrai IV pielikumā minētajai NCB testēšanas vajadzībām nosūta ECB atgriezeniskās saiknes datu kopu. Šos datus izmanto tikai 16.b panta b) apakšpunktā minēto pasākumu pārbaudei pirms to īstenošanas attiecīgās NCB dalības sākuma datumā un saskaņā ar 16.e panta 9. punktu.

NCB neizmanto no ECB saņemtos datus 16.e pantā minētās atgriezeniskās saiknes vajadzībām, kamēr attiecīgā NCB nav kļuvusi par iesaistīto NCB un saņēmusi pirmo ECB atgriezeniskās saiknes datu kopu, kas satur datus, kuri attiecas uz atsauces datumu tā mēneša pēdējā dienā, kurā sākas dalība.

2. No attiecīgā IV pielikumā minētā dalības sākuma datuma ECB katrai saņēmējai NCB nosūta ECB atgriezeniskās saiknes datu kopu, izmantojot regulāras nosūtīšanas tūlīt pēc zelta kopijas izgatavošanas. Pirmā ECB atgriezeniskās saiknes datu kopa iekļauj tikai datus, kas attiecas uz atsauces datumu tā mēneša pēdējā dienā, kurā sākas dalība. Pēc tam katra turpmākā ECB atgriezeniskās saiknes datu kopa ietver tikai: a) datus, kas attiecas uz pēdējo pieejamo atsauces datumu; b) datus, kas reģistrēti ne vairāk kā 12 atsauces datumos pirms ECB atgriezeniskās saiknes datu kopas nosūtīšanas.

Šā punkta b) apakšpunkta vajadzībām izslēdz datus, kas attiecas uz atsauces datumiem pirms atsauces datuma tā mēneša pēdējā dienā, kurā sākas dalība.

▼M1

3. Katra ECB atgriezeniskās saiknes datu kopa, kas nosūtīta, izmantojot regulāru nosūtīšanu, attiecas uz instrumentiem tikai tad, ja vismaz viens debitors ir juridiska persona vai daļa no juridiskas personas, kas atbilst vienam no šādiem nosacījumiem: a) debitors ir saņēmējas NCB dalībvalsts rezidents, un uz to attiecināmos kredītu datus ECB sniedz vismaz viena cita iesaistītā NCB; b) debitors nav saņēmējas NCB dalībvalsts rezidents, un uz to attiecināmos kredīta datus ECB sniedz gan saņēmēja NCB, gan vismaz viena cita iesaistītā NCB; c) debitors ir darījuma puse instrumentā, ko piešķīrusi DSD ārvalstu filiāle vai kas piešķirts DSD ārvalstu filiālē, ja šī DSD ārvalstu filiāle vai šīs DSD ārvalstu filiāles galvenais birojs ir saņēmējas NCB dalībvalsts rezidents un uz to attiecināmos kredītu datus un darījuma partneru atsauces datus ECB sniedz cita NCB, kura saskaņā ar 6. pantu atbild par šīs DSD ārvalstu filiāles kredītu datu un darījuma partneru atsauces datu sniegšanu ECB.

▼M2

4. ECB nosūta saņēmējām NCB visus labojumus, ko tā saņēmusi saskaņā ar 19. pantu un kas attiecas uz informāciju, kura iekļauta regulārajos sūtījumos.

▼M1

5. Iesaistītā NCB var nosūtīt ECB ad hoc pieprasījumu attiecībā uz iespējamo debitoru, kas iesniedzis instrumenta pieteikumu datu sniedzējam vai jebkuram no to datu subjektiem, kuri ir pieprasījuma iesniedzējas iesaistītās NCB dalībvalsts rezidenti.

6. Atbildot uz ad hoc pieprasījumu, ECB atgriezeniskās saiknes datu kopu, kas attiecas uz attiecīgo iespējamo debitoru, ECB nosūta pieprasījuma iesniedzējai iesaistītajai NCB ar nosacījumu, ka ad hoc pieprasījums attiecas uz iespējamo debitoru, par kuru dati tiek sniegti ECB.

7. ECB atbild uz ad hoc pieprasījumu līdz tās darba dienas beigām, kas seko dienai, kurā tika saņemts ad hoc pieprasījums.

8. ECB nodrošina, ka saskaņā ar šo pantu nosūtītā informācija ir identiska tai, ko NCB nosūtījušas ECB, un ka katrai saņēmējai NCB nosūtītā informācija attiecas tikai uz 3. vai 5. punktā norādītajiem instrumentiem, kas attiecas uz debitoriem vai iespējamiem debitoriem.

16.e pants

Datu apmaiņa starp saņēmējām NCB un datu sniedzējiem un piemērojamie ierobežojumi

1. Saskaņā ar 16.d pantu no ECB saņemtos datus saņēmējai NCB ir tiesības izmantot atgriezeniskās saiknes vajadzībām saskaņā ar šī panta noteikumiem.

2. Šī panta 1. punktā minēto atgriezenisko saikni saņēmēja NCB var izveidot ar pārskatu sniedzējiem rezidentiem, t. sk. mazajiem datu sniedzējiem, kuriem piešķirts atbrīvojums saskaņā ar Regulas (ES) 2016/867 (ECB/2016/13) 16. panta 1. punktu, un datu sniedzējiem, kuri sniedz datus ar samazinātu pārskatu sniegšanas biežumu saskaņā ar Regulas (ES) 2016/867 (ECB/2016/13) 16. panta 2. punktu.

3. Atgriezeniskajās saiknēs izmantotie dati ietver vismaz obligāto datu kopu. Atgriezeniskajās saiknēs izmantotie dati papildus var ietvert datus, kas atbilst mainīgajiem atribūtiem, ar nosacījumu, ka saņēmējas NCB izslēdz datus, ko savākušas citas iesaistītās NCB, ja šādas citas iesaistītās NCB nav piekritušas šādu datu apmaiņai saskaņā ar 16.c pantu.

▼M2

4. Šīs nodaļas vajadzībām saņēmējas NCB pārskatu sniedzējiem nesniedz neko no turpmāk minētā: a) kredītu dati vai darījuma partneru atsauces dati, kas nav iekļauti NCB saņemtajā jaunākajā ECB atgriezeniskās saiknes datu kopā; b) ECB atgriezeniskās saiknes datu kopas operatīvie atribūti; c) informācija par instrumentiem, ja debitors un kreditors ir vienas juridiskās personas daļas.

▼M1

5. Iesaistītā NCB noteiktu informāciju instrumenta līmenī var identificēt kā tādu, kas uz ierobežotu laiku nav izmantojama atgriezeniskās saiknes vajadzībām nacionālo tiesību aktu ierobežojumu vai informācijas kvalitātes dēļ. Dati, ko ECB nosūta saņēmējām NCB, ietver šādu identifikāciju. Saņēmēja NCB identificēto informāciju neiekļauj atgriezeniskajās saiknēs saviem datu sniedzējiem rezidentiem.

6. Datus, ko savākušas NCB, kuras nepiedalās AnaCredit atgriezeniskās saiknes sistēmā, iesaistītās NCB nedrīkst izmantot, lai izveidotu vai uzturētu atgriezenisko saikni, izņemot gadījumus saskaņā ar Regulas (ES) 2016/867 (ECB/2016/13) 11. panta 5. punktu, kuros tiek uzskatīts, ka neiesaistītā NCB saskaņā ar 6. panta 5. punktu neliedz piekļuvi šādām vajadzībām, vai ja dati attiecas uz datu sniedzēja institucionālo vienību, kas veic uzņēmējdarbību datu sniedzējā dalībvalstī un kuru datu sniedzēja attiecīgā NCB vienmēr var izmantot atgriezeniskās saiknes vajadzībām, neatkarīgi no tā, kuras valsts rezidente ir institucionālā vienība.

7. Saņēmēja NCB saviem datu sniedzējiem rezidentiem var sniegt datus, kas saņemti no ECB saskaņā ar šo pantu; Tā var sniegt datus ar tādu pašu detalizācijas līmeni, kāds iekļauts datu sūtījumā no ECB, vai vairāk apkopotā līmenī.

8. Piedāvājot atgriezeniskās saiknes datu sniedzējiem, saņēmējas NCB nodrošina, ka nav iespējams identificēt datu subjektus, datu sniedzējus, kreditorus, apkalpotājus un iniciatorus, par kuriem ECB ir nosūtījusi informāciju saņēmējām NCB.

9. Saņēmējas NCB apstrādā no ECB saņemto informāciju saskaņā ar nacionālo tiesisko regulējumu par datu konfidencialitāti, kā arī Regulas (EK) Nr. 2533/98 8.–8.c pantu.

10. Saņēmēja NCB informē savus datu sniedzējus rezidentus, ka saskaņā ar Regulas (ES) 2016/867 (ECB/2016/13) 11. pantu: a) datu sniedzēji izmanto kredītu datu un darījuma partneru atsauces datu apakškopu, kas saņemta, izmantojot atgriezeniskās saiknes, un ko savākušas citas iesaistītās NCB, vienīgi kredītriska pārvaldībai un tiem pieejamās kredītinformācijas kvalitātes uzlabošanai attiecībā uz esošajiem vai iespējamajiem instrumentiem; b) datu sniedzējiem aizliegts a) apakšpunktā minēto datu apakškopu sniegt citām personām vai komerciāliem pakalpojumu sniedzējiem, izņemot gadījumus, kuros datu apmaiņa ar pakalpojumu sniedzējiem ir atļauta saskaņā ar Regulas (ES) 2016/867 (ECB/2016/13) 11. pantu; c) neskarot NCB rīcības brīvību piešķirt datu sniedzējam piekļuvi konkrētiem kredītu datiem, izmantojot atgriezenisko saikni, šādu piekļuvi var uz laiku atteikt, ja datu sniedzējs nav izpildījis savus statistikas pārskatu sniegšanas pienākumus saskaņā ar Regulu (ES) 2016/867 (ECB/2016/13), jo īpaši attiecībā uz datu kvalitāti un precizitāti, vai ja datu sniedzējs nav izpildījis savus pienākumus saskaņā ar a) vai b) apakšpunktu. Šādos gadījumos saņēmēja NCB informē datu sniedzēju, ka tā piekļuve atgriezeniskajai saiknei ir bloķēta; d) datu sniedzējiem jāaizsargā a) apakšpunktā minētās datu apakškopas konfidencialitāte saskaņā ar labāko praksi un piemērojamiem nacionālajiem un Savienības tiesību aktiem.

16.f pants

Iesaistīto NCB atbildība par datu piekļuves nodrošināšanu

1. Saņēmēja NCB ir vienīgā atbildīgā par atgriezeniskās saiknes vai citu tās CKR informācijas pakalpojumu izveidi datu sniedzējiem, t. sk. par procedūru datu piekļuves nodrošināšanai datu sniedzējiem, kā arī par datu sniedzēju atbilstības 16.e panta prasībām nodrošināšanu.

2. Ja juridiskajām personām vai juridisko personu daļām, par kurām sniegti kredītu dati, ir tiesības piekļūt šādiem datiem vai pieprasīt šādu datu labošanu un/vai dzēšanu, t. sk., ja šādi dati tiek sniegti datu sniedzējiem atgriezeniskās saiknes vai citu attiecīgā CKR informācijas pakalpojumu mērķiem, attiecīgajai NCB jāievieš procedūras, lai a) nodrošinātu piekļuvi datiem; b) pieprasītu, lai datu sniedzēji labo nepareizos datus, un c) to paziņotu datu sniedzējiem, kuriem šī informācija sniegta.

3. Tādu prasību gadījumā, kas attiecas uz informāciju, kura iekļauta atgriezeniskajā saiknē un iegūta no citas NCB veikta datu sūtījuma, NCB, kura saņēmusi prasības, sazinās ar NCB, kura nosūtījusi datus ECB, un sadarbojas, lai izmeklētu informācijas pareizību, kā arī sagatavotu atbildi uz debitora prasību.

▼B







VI NODAĻA

DATU KVALITĀTES PĀRVALDĪBA

▼M2

17. pants

Nosūtīšana

1. Statistisko informāciju, kas jāsniedz saskaņā ar šo pamatnostādni, NCB nosūta elektroniski, izmantojot ECB norādītos līdzekļus. Šai elektroniskajai statistiskās informācijas apmaiņai izstrādātais statistikas ziņojuma formāts ir formāts, par ko vienojusies ECBS.

2. Ja nepiemēro 1. punktu, NCB ar ECB iepriekšēju piekrišanu var izmantot citus statistiskās informācijas nosūtīšanas līdzekļus.

▼B

18. pants

Datu kvalitātes pārvaldība

1. Neskarot ECB pārbaudes tiesības saskaņā ar Regulu (EK) Nr. 2533/98 un Regulā (ES) 2016/867 (ECB/2016/13), NCB monitorē un nodrošina kredītu datu un darījuma partneru atsauces datu, kuri darīti pieejami ECB, kvalitāti un uzticamību, un cieši sadarbojas ar ECB, šādi īstenojot daļu no vispārējās datu kvalitātes pārvaldības.

2. NCB definē nosacījumus, kas iniciē no datu sniedzējiem saņemto datu noraidīšanu.

3. NCB monitorē datu subjektus, attiecībā uz kuriem informācija tikusi noraidīta, un progresu, kas sasniegts no viena datu sniegšanas perioda līdz nākošajam. NCB par šādas monitorēšanas rezultātiem informē ECB.

4. NCB nodrošina, pārbauda un uztur kredītu datu un darījuma partneru atsauces datu kvalitāti, lai nodrošinātu: i) kopsavilkuma izvaddatu kvalitāti; ii) kredītu datu un darījuma partneru atsauces datu konsekvenci; un iii) atbilstību pārējai statistikai. Pirms kredītu datu un darījuma partneru atsauces datu nosūtīšanas ECB NCB jo īpaši pārbauda, vai: a) ECB nosūtītie faili atbilst nosūtīšanas uz ECB tehniskajām specifikācijām; b) katrs ieraksts ir unikāli identificēts; c) līguma identifikators ir unikāls katram līgumam, kas rada kredītrisku kādam datu subjektam, un ka šāds identifikators netiek atkārtoti izmantots, lai identificētu atšķirīgu līgumu ar to pašu datu subjektu; d) katrs instrumenta identifikators ir unikāls katram datu subjekta līgumam, un ka šāds identifikators netiek atkārtoti izmantots, lai identificētu atšķirīgu instrumentu tajā pašā līgumā un ar to pašu datu subjektu; e) aizsardzības identifikators ir unikāls katrai aizsardzībai, kuru saņēmis viens datu subjekts, un ka šāds identifikators netiek atkārtoti izmantots, lai identificētu atšķirīgu aizsardzību tam pašam datu subjektam; f) nosūtāmie kredītu datu un darījuma partneru atsauces dati ir pilnīgi un saskaņoti; ▼M2 g) visi instrumenti ir saistīti ar darījuma partneriem, kas reģistrēti RIAD sistēmā, un uz tiem atsaucas, izmantojot atbilstošo darījuma partnera identifikatoru (RIAD kodu), kas pamatojas uz darījuma partneru sniegto informāciju. ▼B

5. Pirms kredītu datu nosūtīšanas ECB NCB, kuras nosūta Regulas (ES) 2016/867 (ECB/2016/13) I pielikuma 1. vai 2. veidni, pārbauda un nodrošina, ka attiecībā uz katru instrumentu, par kuru datus sniedz attiecībā uz katru ar instrumentu saistīto darījuma partneri, RIAD ir reģistrēti prasītie darījuma partneru atsauces dati par katru darījuma partneri.

6. NCB nosūtītie kredītu dati un darījuma partneru atsauces dati saskan ar datiem, kas nacionālā līmenī īstenotu datu kvalitātes pārvaldības darbību rezultātā tiek glabāti nacionālajās datubāzēs.

7. Ja kredītu datus uz ECB nosūta divas NCB attiecībā uz datu subjektiem, kas ir DSD ārvalstu filiāles saskaņā ar 6. pantu, katra NCB atbild par tās sniegto datu kvalitāti. Jo īpaši, ja divas NCB noslēdz vienošanos dalīt pienākumus attiecībā uz sekundāro datu sniegšanu, attiecīgās NCB nodrošina, ka vienas NCB sniegtie kredītu dati un darījuma partneru atsauces dati ar otras attiecīgās NCB sniegtajiem kredītu datiem un darījuma partneru atsauces datiem. Šajā nolūkā pēc tam, kad informācija augšupielādēta AnaCredit , ECB attiecīgajām NCB nosūta sniegto informāciju, lai nodrošinātu, ka tām sniegtie kredītu dati un darījuma partneru atsauces dati ir konsekventi.

8. NCB pārbauda kredītu datu un darījuma partneru atsauces datu konsekvenci un precizitāti, salīdzinot tos ar citiem datu kopumiem, kas nacionālajā līmenī savākti saskaņā ar nacionālajiem tiesību aktiem vai Savienības tiesību aktiem un kas ir pieejami attiecīgajā laikā. NCB ņem vērā atšķirības metodoloģijā un to datu kopumu savlaicīgumu, kas tiek izmantoti, lai novērtētu datu kvalitāti AnaCredit .

9. Attiecībā uz katru kredītu datu nosūtīšanu par datu subjektu, datu sniegšanas atsauces datumu un datu sniegšanas veidu, t. i., Regulas (ES) 2016/867 (ECB/2016/13) I pielikuma 1. vai 2. veidnes mēneša datu atribūtiem un minētās regulas I pielikuma 2. veidnes ceturkšņa datu atribūtiem, AnaCredit informāciju nosūtījušajai NCB automātiski nosūta apstiprinājuma paziņojumu, kurā norādīts, vai fails augšupielādēts sistēmā vai ticis noraidīts. Pēdējā gadījumā paziņojumā norāda noraidīšanas iemeslu.

10. ECB, cieši sadarbojoties ar NCB, novērtē kredītu datus un darījuma partneru atsauces datus, piemērojot apstiprinājuma pārbaužu kopumu. Novērtējumu veic savlaicīgi. ECB un NCB var kopīgi koordinēt datu kvalitātes pārvaldības centienus, ņemot vērā DKP mērījumu un DKP mērķu atšķirības nozīmi nacionālajā un euro zonas līmenī.

11. Attiecībā uz katru kredītu datu nosūtīšanu par datu subjektu, datu sniegšanas atsauces datumu un datu sniegšanas veidu, kas augšupielādēta AnaCredit , ar AnaCredit palīdzību tiek automātiski nosūtīts apstiprinājuma paziņojums par pārbaužu rezultātiem. Šajā paziņojumā iekļauj datus, kas neatbilda AnaCredit apstiprinājuma pārbaudēm un apstiprinājuma pārbaudi, kura izraisīja kļūdu.

12. Ja datu subjekts ir DSD ārvalstu filiāle un informāciju par datu subjektu sniedz divas NCB: a) 11. punktā norādītos paziņojumus nosūta divām attiecīgajām NCB; un b) katra NCB atbild par veidnē iekļautās informācijas datu kvalitāti. Jo īpaši katra NCB atbild par apstiprinājuma pārbaudēm, ar kuru palīdzību pārbauda Regulas (ES) 2016/867 (ECB/2016/13) I pielikuma 1. vai 2. veidnē sniegtās informācijas konsekvenci un integritāti. Šajā nolūkā katra NCB nodrošina informācijas pareizību veidnē, par kuru šī NCB ir atbildīga.

▼M2

13. Lai NCB varētu nosūtīt labojumus saskaņā ar 19. pantu, NCB izveido un monitorē vajadzīgos rīkus, lai datu sniedzēji varētu pārskatīt un labot sniegtos kredītu datus un darījuma partneru atsauces datus, kuri neatbilst AnaCredit DKP prasībām.

▼B

14. Lai monitorētu to, kā tiek īstenotas pienācīgās procedūras, saskaņā ar kurām vāc, pārbauda un izplata informāciju, kas nodrošina savākto datu kvalitāti, ECB un NCB reizi divos gados ECB Padomei sniedz kvalitātes pārskatu. Kvalitātes pārskatā aptver kredītu datus un darījuma partneru atsauces datus, kā arī sniedz informāciju par metodēm un procedūrām, ko NCB izveidojušas rezidentu darījuma partneru unikālai identifikācijai. Pirmo kvalitātes pārskatu ar 2020. gada septembra datus sniegšanas atsauces datumu sagatavo 2020. gada decembrī.

▼M2

19. pants

Labojumi

1. NCB nosūta ECB visss kredītu datu un darījuma partneru atsauces datu labojumus, ko datu sniedzēji snieguši saskaņā ar Regulu (ES) 2016/867 (ECB/2016/13), tiklīdz tie šādi apstrādāti: a) attiecībā uz mēneša datu sniegšanu NCB nosūta labojumus par divpadsmit datu sniegšanas atsauces datumiem tieši pirms datu sniegšanas atsauces datuma, par kuriem tika sniegti dati attiecīgajā sagatavošanas periodā; b) attiecībā uz ceturkšņa datu sniegšanu NCB nosūta labojumus par četriem datu sniegšanas atsauces datumiem tieši pirms datu sniegšanas atsauces datuma, par kuriem tika sniegti dati attiecīgajā sagatavošanas periodā.

Šā punkta pirmās daļas vajadzībām attiecīgais sagatavošanas periods ir sagatavošanas periods, kurā NCB pirmo reizi uzzināja par kļūdām vai trūkstošo informāciju.

2. NCB nosūta labojumus ECB saskaņā ar labojumu obligātajiem standartiem, kas noteikti Regulas (ES) 2016/867 (ECB/2016/13) V pielikuma 4. punktā.

3. NCB nosūta ECB labojumus, par kuriem datu sniedzēji ziņojuši attiecībā uz atsauces datumiem pirms 1. punktā noteiktajiem atsauces datumiem, ja ievēroti abi turpmāk norādītie nosacījumi: a) ECB devusi iepriekšēju piekrišanu; b) šādi labojumi uzlabos datu kvalitāti un nodrošinās atbilstību datiem, kas glabājas nacionālajās datubāzēs.

4. NCB ar datu sniedzējiem vienojas par kārtību, kas ļauj NCB nekavējoties nosūtīt datus ECB.

5. ECB pēc labojumu saņemšanas no NCB tos bez liekas kavēšanās apstrādā un saglabā kopējā datu bāzē. ECB informē attiecīgās NCB par jebkura datu kvalitātes novērtējuma rezultātiem.

▼M2

19.a pants

Pārskatu sniegšanas kalendārs

ECB katru gadu līdz septembra beigām paziņo NCB konkrētus nākošā gada nosūtīšanas datumus pārskatu sniegšanas kalendāra veidā. NCB statistisko informāciju saskaņā ar šo pamatnostādni sniedz, ievērojot minēto pārskatu sniegšanas kalendāru.

▼B







VII NODAĻA

NOBEIGUMA NOTEIKUMI

20. pants

Vienkāršota grozījumu procedūra

ECB Valde, ņemot vērā STK viedokli, var veikt tehniskus grozījumus šīs pamatnostādnes pielikumos ar nosacījumu, ka šādi grozījumi nemainīs pamatā esošo konceptuālo sistēmu un neietekmēs datu sniedzēju datu sniegšanas pienākumu apjomu. ECB Valde par šādiem grozījumiem bez nepamatotas kavēšanās informē ECB Padomi.

21. pants

Stāšanās spēkā

Šī pamatnostādne stājas spēkā dienā, kurā to paziņo nacionālajām centrālajām bankām dalībvalstīs, kuru valūta ir euro.

22. pants

Adresāti

Šī pamatnostādne ir adresēta visām Eurosistēmas centrālajām bankām.









I PIELIKUMS

AnaCredit darījuma partneru identifikācija un atsauces datu pārvaldība Iestāžu un filiāļu datubāzu reģistrā (RIAD)

1. Procesu diagrammas pamatā esošie vispārīgie pieņēmumi

1.1. Tiek pieņemts, ka visas NCB uztur nacionālo atsauces datu kopumu, kurā tiek unikāli identificēti darījuma partneri (iekšzemes un ārvalstu), un ka nenotiek dublēšanās nacionālajā līmenī (t. i. tiem ir unikāls un ekskluzīvs NCB iekšējais identifikators). Tas nozīmē, ka, neskatoties uz to, ka dažādi datu sniedzēji vienā dalībvalstī var izmantot dažādus darījuma partneru identifikatorus, lai atsauktos uz darījuma partneri savā saziņā ar attiecīgo NCB, NCB beigās nodrošina, ka visi šādi identifikatori tiek asociēti ar faktisko unikālo darījuma partneri.

1.2. Ja vajadzīgs, lai novērstu dublēšanos (piem., viena darījuma partnera divkāršu reģistrēšanu nacionālajā atsauces datu kopumā), darījuma partneru identifikatorus, kurus datu sniedzēji izmanto, sniedzot datus NCB, NCB piesaista unikālam NCB iekšējam identifikatoram. Nosūtot informāciju RIAD un AnaCredit, NCB šādus iekšējos NCB identifikatorus vajadzības gadījumā piesaista unikālam RIAD kodam.

2. Diagrammas piezīmes:

2.1. “Zināms” darījuma partneris ir darījuma partneris, kurš jau ir reģistrēts RIAD un kura RIAD kods ir zināms iniciatorei NCB.

2.2. Jaunu darījuma partneri RIAD var reģistrēt tikai ar nosacījumu, ka tiek sniegts tam nepieciešamais obligātais atsauces datu atribūtu kopums (“derīgs ieraksts”), kā noteikts RIAD prasībās.

2.3. RIAD neatļauj jaunu darījuma partneri reģistrēt ar jau esoša darījuma partnera identifikatoriem (JPS un/vai nacionālo identifikatoru).

2.4. Katra NCB var nolemt, ka to, vai citas NCB reģistrēts iekšzemes darījuma partneris ir esoša darījuma partnera dublikāts, tā nosaka arī ārpus centrālā identifikācijas pakalpojuma (CIP), piem., šim nolūkam izmantojot savu iekšējo procedūru (atbilstības algoritmu).

2.5. CIP ir RIAD funkcionalitāte, kura meklē vienā valstī rezidējošo esošo darījuma partneru iespējamos dublikātus, izmantojot tam paredzētu “atbilstības rīku”, katru reizi, kad sistēmā ar pagaidu RIAD kodu tiek reģistrēts jauns darījuma partneris. Darījuma partnerus, kurus apstrādās ar atbilstības rīku sakārto “ievades rindā”, bet atbilstības procesa rezultāti tiek izvietoti “izvades rindā” un galīgā novērtējuma sniegšanai nodoti kompetentajai NCB, izmantojot tam paredzētu atbildes plūsmu.

2.6. Kompetentā NCB izvērtē no RIAD saņemto iespējamo dublikātu sarakstu un attiecībā uz katru darījuma partneri ar pagaidu RIAD kodu no saraksta izvēlas prioritāro kandidātu (atbilstība), vai nosaka, ka neviena no saraksta iespējām netiek izvēlēta (neatbilstība).

2.7. Darījuma partnera “dublēšanās novēršana” ir process, kurā kompetentā NCB pēc veiksmīgas divu RIAD reģistrētu darījuma partneru atbilstības atrašanas nolemj, kuru darījuma partneri atzīst par nederīgu (“iesaldētais darījuma partneris”) un kuru atstāj sistēmā (“aktuālais darījuma partneris”).









II PIELIKUMS

Pienākumu sadale attiecībā uz DSD ārvalstu filiālēm

Tabulā izklāstīta pienākumu sadale attiecībā uz to, kā NCB sniedz ECB datu subjektu, kas ir DSD ārvalstu filiāles, kredītu datus un darījuma partneru atsauces datus, pamatojoties uz informāciju par datu sniedzējiem piešķirtajiem atbrīvojumiem.







Pienākumu sadale attiecībā uz DSD ārvalstu filiālēm Datu sniedzēji, kuri sniedz datus piederības NCB Bez atbrīvojuma Vāc tikai T2 Ceturkšņa datu sniegšana Daļējs atbrīvojums Pilnīgs atbrīvojums Datu sniedzēji, kuri sniedz datus uzņemošajai NCB Bez atbrīvojuma Piederības NCB: T1 un T2 uzņemošā NCB: T1 un T2 uzņemošā NCB: T1 un T2 uzņemošā NCB: T1 un T2 uzņemošā NCB: T1 un T2 Vāc tikai T1 Piederības NCB: T1 un T2 uzņemošā NCB: T1 Piederības NCB: T2 T2 prasīts (1) uzņemošā NCB: T1 un T2 T2 prasīts (1) uzņemošā NCB: T1 un T2 T2 prasīts (1) uzņemošā NCB: T1 un T2 Ceturkšņa datu sniegšana Piederības NCB: T1 un T2 T1 prasīts (2) Piederības NCB: T1 un T2 Piederības NCB: T1 un T2 (Q) uzņemošā NCB: T1 un T2 (Q) uzņemošā NCB: T1 un T2 (Q) Daļējs atbrīvojums Piederības NCB: T1 un T2 T1 prasīts (2) Piederības NCB: T1 un T2 Piederības NCB: T1 un T2 (Q) — — Pilnīgs atbrīvojums Piederības NCB: T1 un T2 T1 prasīts (2) Piederības NCB: T1 un T2 Piederības NCB: T1 un T2 (Q) — — ( 1 ) Ja piederības NCB: a) piešķir atbrīvojumu saskaņā ar Regulas (ES) 2016/867 (ECB/2016/13) 16. panta 1. punktu; vai b) atļauj ceturkšņa datu sniegšanu saskaņā ar Regulas (ES) 2016/867 (ECB/2016/13) 16. panta 2. punktu; un

uzņemošā NCB: c) nepiešķir atbrīvojumu saskaņā ar Regulas (ES) 2016/867 (ECB/2016/13) 16. panta 1. punktu; un d) neatļauj ceturkšņa datu sniegšanu saskaņā ar Regulas (ES) 2016/867 (ECB/2016/13) 16. panta 2. punktu;

uzņemošā NCB nevar nolemt nevākt, vai vākt tikai daļēji 2. veidnē norādītos datu atribūtus saskaņā ar Regulas (ES) 2016/867 (ECB/2016/13) 6. panta 3. punkta b) apakšpunktu, un nosūtīs ECB 1. un 2. veidni. ( 2 ) Ja uzņemošā NCB: a) piešķir atbrīvojumu saskaņā ar Regulas (ES) 2016/867 (ECB/2016/13) 16. panta 1. punktu; vai b) atļauj ceturkšņa datu sniegšanu saskaņā ar Regulas (ES) 2016/867 (ECB/2016/13) 16. panta 2. punktu; un

piederības NCB c) nepiešķir atbrīvojumu saskaņā ar Regulas (ES) 2016/867 (ECB/2016/13) 16. panta 1. punktu; un d) neatļauj ceturkšņa datu sniegšanu saskaņā ar Regulas (ES) 2016/867 (ECB/2016/13) 16. panta 2. punktu;

piederības NCB nevar nolemt nevākt, vai vākt tikai daļēji 1. veidnē norādītos datu atribūtus saskaņā ar Regulas (ES) 2016/867 (ECB/2016/13) 6. panta 3. punkta a) apakšpunktu, un nosūtīs ECB 1. un 2. veidni.

Piezīme.

i) T1 ir 1. veidne, kas definēta Regulas (ES) 2016/867 (ECB/2016/13) I pielikumā.

ii) T2 ir 2. veidne, kas definēta Regulas (ES) 2016/867 (ECB/2016/13) I pielikumā.

▼M2









III PIELIKUMS

Datu atribūti atgriezenisko saikņu vajadzībām







Saskaņā ar 16.d pantu ECB nosūtītajās datu kopās ietvertie datu atribūti un kārtība, kādā notiek datu apmaiņa, lai nodrošinātu atgriezenisko saikni datu sniedzējiem Datu atribūti Datu kopas (obligātā datu kopa vai ECB atgriezeniskās saiknes datu kopa (2)) Iesaistītās NCB (3), kuras nepiekrīt datu apmaiņai saskaņā 16.c panta 1. punktu Atsauces dati () NCB valsts Obligātā datu kopa NP Kreditora valsts ECB atgriezeniskās saiknes datu kopa ES nepiekrīt apmaiņai Debitors: Nosaukums Obligātā datu kopa NP Debitors: Juridiskās personas identifikators (JPI) Obligātā datu kopa NP Debitors: valsts Obligātā datu kopa NP Galvenā biroja identifikators ECB atgriezeniskās saiknes datu kopa Augstākā līmeņa mātesuzņēmuma identifikators ECB atgriezeniskās saiknes datu kopa IT nepiekrīt apmaiņai Juridiskā forma ECB atgriezeniskās saiknes datu kopa Institucionālais sektors ECB atgriezeniskās saiknes datu kopa Tiesvedības statuss un tiesvedības uzsākšanas datums ECB atgriezeniskās saiknes datu kopa SK un ES nepiekrīt abu atribūtu apmaiņai AT nepiekrīt abu atribūtu apmaiņai, ja tie atsaucas uz “citiem juridiskiem pasākumiem” Instrumentu dati Datu subjekta identifikators (darba atribūts) ECB atgriezeniskās saiknes datu kopa Līguma identifikators (darba atribūts) ECB atgriezeniskās saiknes datu kopa Instrumenta identifikators (darba atribūts) ECB atgriezeniskās saiknes datu kopa Instrumenta veids Obligātā datu kopa NP Valūta ECB atgriezeniskās saiknes datu kopa AT nepiekrīt apmaiņai Sākuma datums ECB atgriezeniskās saiknes datu kopa AT un ES nepiekrīt apmaiņai Fiduciārais instruments (darba atribūts) ECB atgriezeniskās saiknes datu kopa AT nepiekrīt tādu datu apmaiņai, kas attiecas uz instrumentiem, kuriem šī atribūta vērtība ir “Fiduciārais instruments”, t. i., tādu instrumentu gadījumā, kas izvietoti fiduciārā statusā un par kuriem ziņo datu sniedzējs (subjekts), kas nav instrumenta kreditors. Galīgais juridiskais termiņa beigu datums ECB atgriezeniskās saiknes datu kopa AT un ES nepiekrīt apmaiņai Saistību summa sākuma datumā ECB atgriezeniskās saiknes datu kopa Mērķis ECB atgriezeniskās saiknes datu kopa AT nepiekrīt apmaiņai Regresa tiesības (darba atribūts) ECB atgriezeniskās saiknes datu kopa AT nepiekrīt tādu datu apmaiņai, kas attiecas uz “Tirdzniecības debitoru parāda” instrumentu veidu, ja šī atribūta vērtība ir “Nav regresa tiesību”. PT nepiekrīt tādu datu apmaiņai, kas attiecas uz faktūrkreditēšanas instrumentiem, ja atribūts ir “Nav regresa tiesību” un atribūts “Kavētie maksājumi” ir 0 vai pastāv, bet ir īsāks par 90 dienām. Finanšu dati Datu subjekta identifikators (darba atribūts) ECB atgriezeniskās saiknes datu kopa Līguma identifikators (darba atribūts) ECB atgriezeniskās saiknes datu kopa Instrumenta identifikators (darba atribūts) ECB atgriezeniskās saiknes datu kopa Neatmaksātā nominālvērtība Obligātās datu kopas NP Ārpusbilances summa Obligātās datu kopas NP Instrumenta kavētie maksājumi ECB atgriezeniskās saiknes datu kopa ES nepiekrīt šī atribūta apmaiņai, ja tas attiecas uz instrumentiem, kuru termiņš ir kavēts līdz 90 dienām, ieskaitot AT nepiekrīt šī atribūta apmaiņai, ja tas tiek filtrēts pēc termiņa kavējuma datuma Instrumenta kavējuma datums ECB atgriezeniskās saiknes datu kopa AT un ES nepiekrīt apmaiņai ES šo atribūtu uzskata par darba atribūtu, lai izslēgtu instrumentus, kuru termiņš ir kavēts līdz 90 dienām, ieskaitot. Pārskaitītā summa (darba atribūts) ECB atgriezeniskās saiknes datu kopa Uzkrātie procenti ECB atgriezeniskās saiknes datu kopa Darījuma partnera un instrumenta dati Datu subjekta identifikators (darba atribūts) ECB atgriezeniskās saiknes datu kopa Līguma identifikators (darba atribūts) ECB atgriezeniskās saiknes datu kopa Instrumenta identifikators (darba atribūts) ECB atgriezeniskās saiknes datu kopa Darījuma partnera identifikators: kreditors, apkalpotājs, iniciators (darba atribūts) ECB atgriezeniskās saiknes datu kopa Darījuma partnera identifikators: debitors Obligātā datu kopa NP Darījuma partnera loma (darba atribūts) ECB atgriezeniskās saiknes datu kopa Solidāras atbildības dati Datu subjekta identifikators (darba atribūts) ECB atgriezeniskās saiknes datu kopa Līguma identifikators (darba atribūts) ECB atgriezeniskās saiknes datu kopa Instrumenta identifikators (darba atribūts) ECB atgriezeniskās saiknes datu kopa Darījuma partnera identifikators (4) Obligātā datu kopa NP Solidāras atbildības summa Obligātā datu kopa NP Grāmatvedības dati Datu subjekta identifikators (darba atribūts) ECB atgriezeniskās saiknes datu kopa Līguma identifikators (darba atribūts) ECB atgriezeniskās saiknes datu kopa Instrumenta identifikators (darba atribūts) ECB atgriezeniskās saiknes datu kopa Uzkrātie norakstījumi ECB atgriezeniskās saiknes datu kopa AT nepiekrīt apmaiņai Saņemtās aizsardzības dati Datu subjekta identifikators (darba atribūts) ECB atgriezeniskās saiknes datu kopa Aizsardzības identifikators (darba atribūts) ECB atgriezeniskās saiknes datu kopa Aizsardzības devēja identifikators (darba atribūts) ECB atgriezeniskās saiknes datu kopa Aizsardzības veids ECB atgriezeniskās saiknes datu kopa AT nepiekrīt apmaiņai Instrumenta un saņemtās aizsardzības dati (5) Datu subjekta identifikators (darba atribūts) ECB atgriezeniskās saiknes datu kopa Līguma identifikators (darba atribūts) ECB atgriezeniskās saiknes datu kopa Instrumenta identifikators (darba atribūts) ECB atgriezeniskās saiknes datu kopa Aizsardzības identifikators (darba atribūts) ECB atgriezeniskās saiknes datu kopa ( 1 ) NCB šos atribūtus no RIAD iegūst tikai tad, ja tie apzīmēti ar “F”, kas nozīmē – bez maksas, t. i., tie nav konfidenciāli, un tos var darīt zināmus atklātībai, vai “R” tādā nozīmē, ka papildus izmantošanai, kas atļauta saskaņā ar 10. panta 2. punkta b) apakšpunktu, atribūta vērtību var sniegt datu sniedzējam, kas sniedza minēto informāciju, un, ievērojot visus piemērojamos konfidencialitātes ierobežojumus, citiem datu sniedzējiem, t. i., tikai ierobežotā apmērā, saskaņā ar Eiropas Centrālās bankas Pamatnostādni (ES) 2018/876 (ECB/2018/16). ( 2 ) Skatīt definīcijas 2. pantā. ( 3 ) Iesaistītās NCB norāda ar to dalībvalsts ISO valstu kodiem. ( 4 ) Nacionālajā līmenī, veicot regulāro nosūtīšanu, saņēmēja NCB datu sniedzējiem rezidentiem sniedz tikai datus par līdzdebitoriem (identifikatoru un kopīgo saistību summu), kuriem kredītus izsnieguši datu sniedzēji rezidenti. ( 5 ) NCB var izmantot šos atribūtus, lai atgriezeniskajās saiknēs apzīmētu instrumentus, kas saistīti ar aizsardzības posteņiem.









IV PIELIKUMS

Dalība AnaCredit atgriezeniskās saites sistēmā

Šajā pamatnostādnē, sākot ar norādīto dalības sākuma datumu, par iesaistītajām NCB uzskata šādas NCB. Pēc 2020. gada 1. aprīļa un pirms attiecīgā dalības sākuma datuma NCB saņems ECB atgriezeniskās saiknes datu kopu testēšanas nolūkā saskaņā ar 16.d panta 1. punktu.







NCB Dalības sākuma datums Nationale Bank van België/Banque Nationale de Belgique 2021. gada 1. jūlijs Banco de España 2022. gada 1. decembris Banca d'Italia 2021. gada 1. jūlijs Oesterreichische Nationalbank 2021. gada 1. jūlijs Banco de Portugal 2021. gada 1. jūlijs Národná banka Slovenska 2021. gada 1. jūlijs